
Številka: 6711-4/2026-2180-5
Datum: 26. avgust 2026
Na podlagi 19. in 20. člena Zakona o športu (Uradni list RS, številka 29/17, 21/18 – ZNOrg, 82/20, 3/22 – ZDeb, 37/24 – ZMat-B in 10/26; v nadaljnjem besedilu: ZŠpo-1), v skladu s Pravilnikom o sofinanciranju izvajanja letnega programa športa na državni ravni (Uradni list RS, številka 68/19, 91/20, 138/21, 74/23, 118/23, 6/24, 18/25, 80/25 in 13/26; v nadaljnjem besedilu: pravilnik) ter Letnim programom športa v Republiki Sloveniji za leto 2026, številka 6712-75/2025-2180-3 z dne 22. december 2025, s spremembo številka 6712-75/2025-2180-6 z dne 31. marec 2026, izdaja Ministrstvo za gospodarstvo, delo in šport (v nadaljnjem besedilu: ministrstvo)
SKLEP
o začetku postopka in imenovanju strokovne komisije za vodenje postopka javnega razpisa za sofinanciranje plač dodatnih strokovno izobraženih delavcev v programih nacionalnih panožnih športnih šol 2026–2028
1. Začetek postopka
Začne se postopek javnega razpisa za dodelitev sredstev: Javni razpis za sofinanciranje plač dodatnih strokovno izobraženih delavcev v programih nacionalnih panožnih športnih šol 2026–2028 (v nadaljnjem besedilu: javni razpis).
2. Višina razpoložljivih sredstev
Za sofinanciranje plač strokovno izobraženih delavcev v programih nacionalnih panožnih športnih šol je za leto 2026 namenjenih 55.204,20 evrov, za leto 2027 predvidoma 693.652,80 evrov in za leto 2028 predvidoma 177.988,80 evrov. Skupaj za celotno obdobje znaša znesek sofinanciranja do 926.845,80 evrov.
Sredstva za leti 2026 in 2027 so zagotovljena v proračunu Republike Slovenije na proračunski postavki (v nadaljnjem besedilu: PP) 231759 Šport otrok in mladine ter športna rekreacija. Sredstva za leto 2028 bodo zagotovljena na PP 231759 Šport otrok in mladine ter športna rekreacija.
3. Predmet in cilji javnega razpisa
Predmet javnega razpisa je sofinanciranje plač strokovno izobraženih delavcev, ki so zaposleni pri nacionalni panožni športni zvezi in izvajajo programe, namenjene pretežno športni vzgoji otrok in mladine, usmerjenih v kakovostni in vrhunski šport, v individualnih in kolektivnih športnih panogah, ki so na programu naslednjih zimskih ali letnih olimpijskih iger, predvidoma v obdobju od 1. novembra 2026 do 29. februarja 2028.
Cilj javnega razpisa je izvajanje kakovostnega in srednjeročnega programa za otroke in mladino, usmerjene v kakovostni in vrhunski šport na podlagi srednjeročne strategije panožne športne šole in štiriletnega programa organiziranosti in delovanja nacionalne panožne športne šole za posamezno športno panogo oziroma disciplino.


4. Imenovanje strokovne komisije in njene naloge
V strokovno komisijo za vodenje postopka javnega razpisa (v nadaljnjem besedilu: strokovna komisija) se imenuje:
1. Jure Kastelic - predsednik;
2. Anja Vilfan Ilievski - namestnica predsednika;
3. Matej Kordež - član; 
4. Klemen Vidmar - član;
5. Ajda Radinja - članica.
Naloge strokovne komisije so:
1. obravnavanje pravočasno prispelih in pravilno označenih vlog, ugotavljanje njihove popolnosti glede na to, ali so bili predloženi vsi zahtevani dokumenti (formalna popolnost) ter priprava pozivov za dopolnitev vlog;
2. preverjanje izpolnjevanja pogojev javnega razpisa v popolnih vlogah ter obrazložitev (ne)izpolnjevanja posameznih pogojev;
3. ocenjevanje popolnih vlog, ki izpolnjujejo vse pogoje javnega razpisa, v skladu z merili javnega razpisa in obrazložitev ocen po posameznih merilih;
4. priprava predlogov odločitev oziroma drugih aktov o izboru, zavrnitvi ali zavrženju vlog na javnem razpisu;
5. priprava predloga sofinanciranja izbranih izvajalcev;
6. sprotno vodenje zapisnika o delu strokovne komisije;
7. opravljanje drugih nalog, določenih z javnim razpisom, razpisno dokumentacijo in veljavnimi predpisi.
5. Način dela strokovne komisije
Člani strokovne komisije se sestajajo na sejah, ki jih sklicuje predsednik/-ica strokovne komisije, v njegovi odsotnosti pa namestnica strokovne komisije ali drug član strokovne komisije. Strokovna komisija sprejema odločitve z večino glasov prisotnih članov. 
6. Opravljanje nalog strokovne komisije
Strokovna komisija opravlja naloge v skladu z ZŠpo-1, pravilnikom, javnim razpisom in razpisno dokumentacijo javnega razpisa.
7. Trajanje mandata
Mandat strokovne komisije traja do zaključka vseh nalog, določenih s tem sklepom oziroma do zaključka postopka javnega razpisa.
8. Interesna nepovezanost in varovanje podatkov
Predsednik in člani strokovne komisije ne smejo biti s prijavitelji (kar vključuje tako prijavitelja kot partnerje, v nadaljnjem besedilu: prijavitelji) interesno povezani v smislu poslovne povezanosti, sorodstvenega razmerja (v ravni vrsti ali v stranski vrsti do vštetega četrtega kolena), v zakonski zvezi, zunajzakonski skupnosti ali registrirani istospolni partnerski skupnosti oziroma partnerski zvezi, v svaštvu do vštetega drugega kolena, tudi če je ta zveza, razmerje oziroma skupnost že prenehala. Drugi elementi interesne povezanosti se presojajo v skladu s Kodeksom ravnanja javnih uslužbencev (Uradni list RS, številka 8/01). Interesna povezanost oziroma druge okoliščine, ki vzbujajo dvom o nepristranskosti, predstavljajo izločitveni razlog. 
Predsednik in člani strokovne komisije ne smejo sodelovati pri pripravi vlog prijaviteljev. 
Predsednik in člani strokovne komisije so dolžni varovati vse zaupne podatke, dejstva in okoliščine o prijaviteljih in končnih prejemnikih sredstev, s katerimi se seznanijo pri opravljanju svojih nalog v postopku javnega razpisa.
Predsednik in člani strokovne komisije pred začetkom opravljanja nalog podpišejo pisno izjavo o interesni nepovezanosti in varovanju podatkov.
9. Veljavnost sklepa
Sklep začne veljati z dnem objave na intranetu ministrstva.
Dr. Anže Logar
minister
Po pooblastilu, številka 0204-2/2026-2180-31 z dne 29. junij 2026,
mag. Katja Koren
državna sekretarka
Vročiti:
· imenovanim članom strokovne komisije.
Vložiti:
· zbirka dokumentarnega gradiva.

